open-index/open-wikipedia-markdown huggingface dataset:
קנברזאורוס

**קנברזאורוס** (שם מדעי: *Kunbarrasaurus*) הוא סוג של דינוזאור בקבוצת הדינוזאורים המשוריינים. בסוג זה יש מין טקסונומי יחיד: *Kunbarrasaurus ieversi*. הוא חי ביבשת אוסטרליה באמצע הקרטיקון, בגיל האלביאן, כ-119-113 מיליון שנה לפני זמננו. פירוש השם "קנברה" הוא מגן בשפת מאי-קולן הילידית, ואילו "זאורוס" פירושו לטאה או זוחל ביוונית עתיקה.

המאובן של קנברזאורוס התגלה לראשונה ב-1989 בריצ'מונד, קווינסלנד (אוסטרליה) וכלל שלד שהשתמר במצב טוב מאוד, כולל טביעת עור מאובנת. בהתחלה חשבו החוקרים שמדובר פשוט במין של מינמי, דינוזאור משוריין קטן אוסטרלי שכבר היה ידוע למדע. רק לאחר סיום חפירת השלד והכנתו למחקר, אז נחקר ביסודיות, הוחלט שמדובר בסוג טקסונומי חדש של דינוזאור, וב-2015 פרסמה לוסי ליהיי מאמר מדעי המתאר את הקנברזאורוס ומגדיר אותו בשמו. בעזרת סריקת CT הפיקו החוקרים דגם תלת-ממד ממוחשב של הגולגולת של קנברזאורוס ושל קופסת המוח שלו.

הקנברזאורוס היה דינוזאור משוריין פרימיטיבי בגודל כבשה. הוא היה מכוסה במעטפת שריון עצם וקשקשים גרמים בתוספת דוקרנים קרניים שהגנו על גבו, אך מעטה שריון זה היה פחות מסיבי וצפוף מאלה של האנקילוזאורים המתקדמים יותר. הוא היה מצויד במקור בחזית פיו לתלישת צמחייה. מבנה האוזן הפנימית שלו הזכיר את זה מבנה האוזן של הטואטרה. מבנה האף שלו היה פשוט וקטן יותר מאלה של האנקילוזאוריים המתקדמים. הוא כלל פחות לולאות וצינורות בעצמות האף, וככל הנראה היה חלק מדרכו של הקנברזאורוס לקרר את עצמו.


File:Kunbarrasaurus skull reconstruction.png|איור של הגולגולת
File:Kunbarrasaurus skull.png|הגולגולת


## קישורים חיצוניים

*Meet Kunbarrasaurus: Australia's newest dinosaur, חדשות ABC אוסטרליה, 8 בדצמבר 2015
*
*

קטגוריה:בעלי חיים שתוארו ב-2015
קטגוריה:טקסונים שתוארו בידי קנת' קרפנטר
קטגוריה:אנקילוזאוריה
קטגוריה:דינוזאורים שחיו בקרטיקון תחתון באוסטרליה
קטגוריה:מאובני טקסונים שתוארו ב-2015
משה ר' מנדלש

רבי **משה בן ישעיה מנחם**, הידוע בכינויו **ר' משה ר' מֶנדֶל'שׂ** (="בן מנדל"; בקיצור: **ר' משה ר"מ**; 1574 – ה'ת"א, 1641), היה רב אשכנזי במאות ה-16 וה-17.

## ביוגרפיה
נולד לרב ישעיה מנחם ב"ר יצחק (שנקרא ר' מנדל ר' אביגדור'שׂ). אביו תיקן נוסח לשטר היתר עסקה שהתקבל בוועד ארבע ארצות ומוכר בתור "הנוסח של הגאון ר' מנדל" ונפטר בכ"ה באב ה'שנ"ט, 16 באוגוסט 1599. ספרו "באורים כבדו ה'" נדפס בידי בנו.

לאחר נישואיו כיהן כר"מ בקראקא ואחר כך התמנה כרב בשידלוב ובלודמיר. רח"נ דמביצר וחוקרים נוספים סבורים שמאוחר יותר כיהן כרב בפרנקפורט. רב פרנקפורטאי בשם זה נזכר כמי שהקפיד על מנהג פרנקפורט הישן לאכול סעודה שלישית לפני תפילת מנחה של שבת, בניגוד למקובל בכל קהילות ישראל לאכול סעודה זו לאחר התפילה, וגזר בחרם על שמש בית הכנסת בעיר לדאוג לביצוע המנהג. בעקבות פעילותו התקבל המנהג בקהילת פרנקפורט. אך אחרים הראו שמדובר באדם אחר ששמו ושם אביו זהה: ר' משה ר' מנדלש בכרך (נפטר ה'ש"ף, 1620).

אחרי פטירת רבי אפרים לונטשיץ התמנה תחתיו כאב"ד פראג. בתקופת שהותו בפראג הייתה בעיר מגפת אבעבועות שפגעה במיוחד בילדים, הוא חיבר סליחה שפותחת במילים "מושל בעליונים אתה ידעת" שהתקבלה בכמה קהילות מאז.

בשנת ה'שפ"ג-1623 נפטרה בפראג אשתו הראשונה שרה בת ר' משה ר' זלקינד'ס. הוא נישא בשנית לדֶבֶּרִיל בת ר' יעקב קופל הלוי מפראג, אחותם של רבי אהרן מירלש (חתנו של ר' יום טוב ליפמן הלר) ו"הקצין" ר' משה מירלש מווינה (חמיו של רבי יצחק מאיר תאומים-פרנקל).

ראש הקהל של קהילת יהודי פראג, יעקב ב"ש, הביא לפיטוריו מרבנות העיר פראג בשנת ה'שפ"ז (1627), ובקהילה היהודית בעיר רווחו שמועות באשר לקפידה וקללה שהטיל ר' משה על ב"ש ושותפיו להליך ההדחה. הם תלו בקללתו את הסיבה השמימית לפרשת הסתבכותו המשפטית וכליאתו של ה"תוספות יום טוב", ואת מאסרו של ב"ש והסתלקות משפחתו מפראג.

עם פיטוריו מרבנות פראג התקבל בשנת ה'שצ"ו כרבה של פוזנה. הוא חתום על היתר עגונה יחד עם רבי יום טוב ליפמן הלר, מחליפו ברבנות פראג. כהונתו בפוזנה נמשכה עד פטירתו בשנת ה'ת"א, 1641.

## משפחתו
* בנו ר' ישראל היה עשיר גדול ומפורסם, מחבר "מראת הצדק", בעלה בנישואיה השניים של שרל תאומים בתו של רבי יונה תאומים, מחבר "קיקיון דיונה". (בעלה הראשון היה ר' שמואל מרדכי בנו של הרבי ר' העשיל מקראקא, ובעלה השלישי היה הרב אהרן תאומים מוורמס).
* בתו אידל כתבה והדפיסה את הספר "קיצור יוסיפון" ביודנדויטש (קראקא ה'ת"ל, 1670)
* חתנו ר' ליב היה למדן והש"ך מצטט מדבריו.

## קישורים חיצוניים
*  (מתוך ערכו באנציקלופדיה יודאיקה. עורכי האנציקלופדיה מזהים את נושא הערך ואת הרב משה בכרך כאדם אחד)
* 
* 
*
*אברהם מנחם הורוויץ, לתודלות הגאון ר' משה ר' מענדילס מקראקא, ישורון כרך ל"ד, באתר הספרייה הלאומית

## הערות שוליים

קטגוריה:פראג: רבנים
קטגוריה:רבנים: אחרונים
קטגוריה:פוזנה: רבנים
קטגוריה:קרקוב: רבנים
קטגוריה:רבנים אשכנזים
קטגוריה:ילידי 1574
קטגוריה:נפטרים ב-1641
ארצ'ר ג'ון פורטר מרטין

**ארצ'ר ג'ון פורטר מרטין** (באנגלית **Archer John Porter Martin**; 1 במרץ 1910 – 28 ביולי 2002) היה כימאי בריטי, זוכה פרס נובל לכימיה לשנת 1952 (במשותף עם ריצ'רד לורנס מילינגטון סינג') על המצאת שיטת הכרומטוגרפיה למקוטעין.

## ביוגרפיה
מרטין נולד בלונדון, אביו היה רופא. הוא למד בבית ספר בדפורד עד שנת 1929 ולאחר מכן למד באוניברסיטת קיימברידג' וסיים את לימודיו בשנת 1932.

לאחר שסיים את לימודי התואר הראשון החל לעבוד במעבדה לכימיה פיזיקלית, ולאחר שנה קיבל משרה במעבדות דאן. בשנת 1938 עבר לעבוד באגודה למחקר בצמר בלידס.

בין השנים 1946 עד 1948 היה ראש חטיבת הביוכימיה של חברת " Boots Pure Drug" בנוטינגהאם, ובשנת 1948 הצטרף לצוות של מועצת המחקר הרפואי - בהתחלה במכון ליסטר, ולאחר מכן במכון הלאומי למחקר רפואי.

בשנת 1952 התמנה לתפקיד ראש החטיבה לכימיה פיזיקלית במכון הלאומי למחקר רפואי, ושימש יועץ כימי בין השנים 1956 עד 1959.

מרטין התמחה בביוכימיה ובטכניקות שהניחו את היסודות לשיטת הכרומטוגרפיה, שיטה המאפשרת הפרדה של חומרים המצויים בתערובת. את שיטת הכרומטוגרפיה למקוטעין פיתח במהלך עבודה על הפרדה של חומצת אמינו. על המצאת שיטה זו זכה בפרס נובל לכימיה בשנת 1952, יחד עם ריצ'רד לורנס מילינגטון סינג.

היה נשוי עם שני בנים ושלוש בנות. בשנותיו האחרונות סבל ממחלת אלצהיימר.

## קישורים חיצוניים

* הספד שהתפרסם באתר הניו יורק טיימס 
* 

קטגוריה:בוגרי אוניברסיטת קיימברידג'
קטגוריה:ביוכימאים אנגלים
קטגוריה:זוכי פרס נובל לכימיה
קטגוריה:זוכי פרס נובל אנגלים
קטגוריה:עמיתי החברה המלכותית
קטגוריה:כימאים אנגלים
קטגוריה:בריטים שנולדו ב-1910
קטגוריה:בריטים שנפטרו ב-2002
הנס להר

**הנס (יוהנס) להר** (בגרמנית: **Hannes Löhr**,  5 ביולי 1942 – 29 בפברואר 2016) היה כדורגלן ומאמן גרמני. להר העביר כמעט את כל הקריירה שלו בפ.צ. קלן בעמדת החלוץ, ונחשב לאחד מגדולי שחקניה בכל הזמנים.

## קריירת מועדונים
להר החל את קריירת הבוגרים שלו בספורטפרוינדה זארבריקן בשנת 1963, וכעבור שנה עבר לפ.צ. קלן, שם שיחק 14 עונות ברציפות, עד לפרישתו בשנת 1978. להר הבקיע 166 שערים ב-381 הופעותיו במועדון, וממוקם במקום העשירי בטבלת המבקיעים של כל הזמנים בליגת הבונדסליגה. בעונתו האחרונה כשחקן פעיל, זכה להר עם פ.צ. קלן באליפות הבונדסליגה היחידה שלו.

## קריירה בינלאומית
ללהר 20 הופעות במדי נבחרת גרמניה המערבית, בהן הבקיע חמישה שערים. להר ייצג את גרמניה המערבית במונדיאל 1970 וביורו 1972, בו היה חלק מהזכייה של הנבחרת בתואר, לאחר ניצחון 3-0 על נבחרת ברית המועצות במשחק הגמר, בו לא שיחק. לאחר טורניר זה, להר לא שיחק יותר בנבחרת.

## קריירת אימון
להר עבד בפ.צ. קלן גם לאחר הפרישה, ואימן בה בין השנים 1983–1986. בשנת 1986 חתם כמאמן בנבחרת גרמניה בכדורגל עד גיל 21, אותה אימן 16 שנים ברציפות, תחילה כגרמניה המערבית ולאחר מכן כגרמניה, עד לפרישתו בשנת 2002. עם נבחרת זו זכה להר במדליית ארד בטורניר הכדורגל של אולימפיאדת סיאול בשנת 1988.

ב-29 בפברואר 2016 נפטר להר.

## תארים
עם פ.צ. קלן:
* אליפות הבונדסליגה: 1977/78
* הגביע הגרמני (3): 1967/68, 1976/77, 1977/78

עם נבחרת גרמניה המערבית:
* אליפות אירופה בכדורגל: 1972

תארים אישיים:
* מלך השערים של הבונדסליגה: 1968
* מלך השערים של הגביע הגרמני (4): 1968, 1970, 1972, 1973

תארים כמאמן:

עם נבחרת גרמניה המערבית האולימפית:
* אולימפיאדת סיאול (1988): מדליית ארד

## קישורים חיצוניים

קטגוריה:חלוצי כדורגל גרמנים
קטגוריה:כדורגלנים גרמנים
קטגוריה:כדורגלני פ.צ. קלן
קטגוריה:מאמני כדורגל גרמנים
קטגוריה:מאמני פ.צ. קלן
קטגוריה:כדורגלני נבחרת גרמניה המערבית
קטגוריה:כדורגלני מונדיאל 1970
קטגוריה:כדורגלני יורו 1972
קטגוריה:גרמנים שנולדו ב-1942
קטגוריה:גרמנים שנפטרו ב-2016
הפועל יובלים (שחייה)

**הפועל יובלים** היא אגודת שחייה ישראלית מירושלים. האגודה היא מחלקת השחייה במועדון הספורט בית טיילור. האגודה הוקמה ב-1992. מאז קטפה תארים, בנוסף גם תארים בשחייה אומנותית. שחייני הבריכה מתאמנים בבית טיילור.

בין השחייניות האמנותיות הידועות של האגודה בעבר ובהווה ניתן למנות את השחייניות האולימפיות והבינלאומיות:
* אנסטסיה גלושקוב
* אינה יופה
* אסתר לוי
* יבגניה טטלבאום

## קישורים חיצוניים

* הפועל יובלים ירושלים אלופת ישראל לבוגרות 2011 בשחייה אומנותית, באתר one,  9 ביולי 2011
*  הפועל יובלים ירושלים אלופי ישראל בתרגילים טכניים, באתר one,  11 בפברואר 2012
* הישגי ספורטאי הפועל בשנת 2014-2015, באתר הפועל התאגדות לתרבות גופנית

יובלים
קטגוריה:ירושלים: מועדוני ספורט
יורפ (אסטרואיד)

**54509 יורפ** (באנגלית: ** YORP54509**), לשעבר **2000 PH5** הוא אסטרואיד מסוג אפולו שהתגלה על ידי פרויקט LINEAR לגילוי אסטרואידים קרובי ארץ. בדיקת סיבובו העצמי הראתה בפעם הראשונה את אפקט יורפ. מאפייני מסלולו גורמים למדענים לשער שבמקור יורפ נפלט מהמערכת הבינארית כדור הארץ - הירח.

## מעבר ליד כדור הארץ
האסטרואיד מקיף את השמש בפרק זמן של שנה לערך. מסלולו, הקרוב לזה של כדור הארץ, דומה לפרסה ובשל כך הוא מתקרב אלינו פעמיים כל 100 שנה. ב-2 בינואר 2104 יורפ יעבור במרחק 787,000 ק"מ מאיתנו - פחות מכפליים מרחקו של הירח.

בין 1999 ל-2006 יורפ עבר בקרבתנו 8 פעמים, כל פעם לקראת סוף חודש יולי, כשהמרחק הקרוב ביותר היה ב-2002 - פי 4.5 ממרחק הירח מאיתנו. לא צפויה סכנת התנגשות עמו ב-2,000 השנים הקרובות.

## אפקט יורפ
יורפ מושפע רבות מהאפקט עקב ממדיו הקטנים וצורתו העקלקלה. נתוני התצפיות באסטרואיד בשנת 2002 היו שונים במעט מאלה של 2001. לאור כך הציע ד. ווֹקְרוּליסְקי שדיוק של 0.1 אלפיות במדידת הסיבוב העצמי יראה את האפקט על האסטרואיד. עונת תצפיות ברדאר ב-2004 אפשרה לקבל מודל תלת-ממדי ולאשר באמצעות סימולציות מחשב שהתאוצה תואמת את החזוי לפי אפקט זה. המודל גם שלל את האפשרות שסיבת השינויים היא כוח הגאות שהאסטרואיד חווה בהתקרבו לכדור הארץ.

מ-2001 עד 2005 התאוצה גרמה לאסטרואיד יורפ להסתובב בעוד כ-270° יחסית לסיבובו הצפוי אם נתוני 2001 היו נותרים ללא שינוי. חישובים מנבאים שמסלול האסטרואיד יישאר יציב עוד 35 מיליון שנה אך מהירות סיבובו העצמי תרד ל-20 שניות. עד אז הוא ישנה את המורפולוגיה שלו ויהפוך לאסטרואיד כפול.

## ראו גם
* אפקט יארקובסקי

## קישורים חיצוניים

## הערות שוליים

קטגוריה:אסטרואידים
קטגוריה:גופים קרובי ארץ
Mein Herze schwimmt im Blut, רי"ב 199

**Mein Herze schwimmt im Blut** (בעברית: לבי רוחץ בדם) רי"ב 199, היא קנטטה שהלחין יוהאן סבסטיאן באך בין 1711 ל-1714, בהיותו בוויימאר. מקובל להניח שביצועה הראשון היה ב-12 באוגוסט 1714, יום ראשון ה-11 לאחר חג השילוש הקדוש, אם כי יש סבורים שהיה זה במועד זה ב-1713. היא יצירת סולו לסופרן. כקנטטות נוספות מאותה תקופה, הוא ביצע אותה מספר פעמים נוספות מאוחר יותר, בין היתר כשעבד בלייפציג, ב-1723 באותו מועד.

## היסטוריה ומילים
באך עבד כמלחין החצר של הדוכס בוויימאר מ-1708, ובמרץ 1714 קודם לתפקיד הממונה על המוזיקה. בתפקיד זה היה אחראי להלחנה של יצירה חדשה מדי חודש, בעיקר של קנטטות, כשמטרתו הייתה להלחין קנטטה עבור כל מועד בשנה, תוך כמה שנים. לפי הידוע כיום, קנטטה זו הייתה השישית בשנה לאחר רי"ב 182, רי"ב 12, רי"ב 172, רי"ב 21 ורי"ב 54 (כנראה) מתוך שמונה שהלחין באותה שנה.

הלברית נכתבה על ידי גאורג כריסטיאן להמס (Georg Christian Lehms) שחי אז בדרמשטאדט, ולכן לא ידוע אם באך פגש אותו אישית בתקופה קודמת, או שחיבורו של להמס הגיע לידיו של באך באופן אחר. כמו כן, לא ידוע אם באך חיבר את הקנטטה במיוחד לכבוד המועד במסגרת תפקידו, או שהוא חיבר אותו בעבר ורק השתמש בו אז. זאת, בדומה לקנטטת הסולו מס' 54 שמשערים שבוצעה בחודש הקודם שהלברית שלה אף היא נכתבה על ידי להמס. הלברית לא קשורה לסדר הקריאה של אותו יום ועוסקת בתהליך חזרה בתשובה וחרטה על החטאים, כאשר בתחילה נדמה החוטא בעיני עצמו כחסר תקווה, אך לבסוף מתנחם בחסד האל.

בביצועים מאוחרים של הקנטטה, בקטן ב-1720 ובלייפציג ב-1273 הוא ערך מספר שינויים כגון החלפת הסולם מדו מינור לרה מינור והחלפת ויולה אובליגטו בצ'לו. הביצוע בלייפציג היה לפני המיסה ולאחריו בוצעה קנטטה מס' 179.

## מבנה והרכב מבצע
הקנטטה נכתבה עבור סולו סופרן אחד והרכב קאמרי שכולל אבוב, שני כינורות, ויולה ובאסו קונטינואו שמבוצע גם על ידי בסון וויולונה. בקנטטה שמונה חלקים:
# רצ'יטטיב: *Mein Herze schwimmt im Blut* (לבי רוחץ בדם)
# אריה: *Stumme Seufzer, stille Klagen* (דומיית אנחות, שתיקת ייסורים)
# רצ'יטטיב: *Doch Gott muss mir genädig sein* (אך האל מחויב להעניק לי רחמיו)
# אריה: *Tief gebückt und voller Reue* (לעפר שחוחה ומלאת חרטה)
# רצ'יטטיב: *Auf diese Schmerzensreu* (מתוך יסורי החרטה)
# כורל: *Ich, dein betrübtes Kind* (אני, האומלל בילדיך)
# רצ'יטטיב: *Ich lege mich in diese Wunden* (אניח גופי ונפשי באלה הפצעים)
# אריה: *Wie freudig ist mein Herz* (כה יגיל לבי)

## הקלטות
את הקנטטה ביצעו והקליטו כ-55 פעמים חלקן על ידי מנצחים ידועים כגון ניקולאוס הרנונקור (ב-1989), טון קופמן (ב-1995), מסאקי סוזוקי (ב-1996) וג'ון אליוט גרדינר (ב-2000).

## קישורים חיצוניים

* Mein Herze schwimmt im Blut, רי"ב 199 באתר קנטטות באך
* טקסט הקנטטה באתר קנטטות באך (בתרגום לעברית)

## הערות שוליים

קטגוריה:קנטטות מאת יוהאן סבסטיאן באך
משה בכרך

רבי **משה בן מנדל בָּכרָך**, שנודע בכינויו **ר' משה ר' מֶנדֶל'שׂ** (="בן מנדל"; בגרמנית: **Moses Mendels**; ? - י"א באלול ה'ש"ף, 9 בספטמבר 1620), היה רב, פרנס דיין וראש ישיבה בגרמניה. מנהיג קהילת פרנקפורט וראש הישיבה בעיר.

## ביוגרפיה
נולד בפרנקפורט לרב מנחם מנדלן בכרך. אביו נפטר בב' באלול ה'שנ"ט, 23 באוגוסט 1599 ונקבר בפרנקפורט.

הוא נעשה פרנס ומנהיג בקהילה היהודית בעיר הולדתו, ושימש כדיין בבית דינו של רבי ישעיה בן אברהם סגל אב"ד פרנקפורט. עיקר עיסוקו הייתה ישיבתו הגדולה בעיר שאת תלמידיה הרבים פרנס מכספו הפרטי.

בספר המנהגים של קהילת יהודי פרנקפורט "יוסף אומץ" נזכר כי הקפיד על מנהג פרנקפורט הישן לאכול סעודה שלישית לפני תפילת מנחה של שבת, כשיטת רבנו תם, וגזר בחרם על שמש בית הכנסת בעיר לדאוג לביצוע המנהג. בעקבות פעילותו התקבל המנהג בקהילת פרנקפורט.

נותרו מפרי עטו רק הסכמות שנתן לספרים רבים. הוא נפטר בי"א באלול ה'ש"ף, 9 בספטמבר 1620 ונקבר בבית הקברות היהודי העתיק בפרנקפורט.

### משפחתו

* בנו, רבי יששכר בער בכרך המכונה "החסיד כהר"ר בער גנז בכרך", נפטר בו' באלול ה'תל"ח. הוא היה מחותנו של ר' שמואל קאיידנובר. 
** בנו של רבי יששכר בער, רבי נפתלי הירץ גנז בכרך, היה גם הוא פרנס ומנהיג בקהילת פרנקפורט, והוא אחד מכותבי ההסכמות לספר "חות יאיר".

## קישורים חיצוניים
* 
*  (מתוך ערכו באנציקלופדיה יודאיקה. עורכי האנציקלופדיה מזהים את נושא הערך ואת ר' משה ר' מנדלש מפראג ופוזנא כאדם אחד)

## הערות שוליים

קטגוריה:פרנקפורט: רבנים
קטגוריה:ראשי ישיבה גרמנים
קטגוריה:אישים הקבורים בבית הקברות היהודי העתיק בפרנקפורט

קטגוריה:נפטרים ב-1620
אליזה קמפוס

**אליזה קמפוס** (ברומנית: **Eliza Campus**; 1908–2004) הייתה היסטוריונית מורה ומחנכת, מחברת ספרי היסטוריה וגם רומן היסטורי, יהודיה רומנייה.

## קורות חיים
אליזה קמפוס נולדה בבוקרשט, רומניה, בת למשפחה יהודית ממוצא ספרדי משני הוריה, אחד מאבותיה, אליקים אלגאזי, היה הרופא של שטפן הגדול בשנים 1492 - 1504. היא למדה בבית ספר יסודי של הקהילה היהודית ספרדית ברומניה, המשיכה לבית ספר  תיכון של בית הספר המרכזי ולאחר מכן לימודים אקדמאיים בפקולטה להיסטוריה של אוניברסיטת בוקרשט. היא הייתה הסטודנטית המועדפת של פרופסור ניקולאה יורגה ובסיום לימודיה התלוותה אליו בנסיעות המחקר שלו בערי אירופה ואמריקה.

בתקופת שואת יהודי רומניה והממשלות האנטישמיות ברומניה, כשהיהודים סולקו מכל המוסדות הלימודיים הרומנים, קמפוס כיהנה כמנהלת, מורה ומחנכת של בית הספר היהודי (יהודים ספרדים) לבנות בבוקרשט והמשיכה בתפקיד זה עד 1948.

לאחר מלחמת העולם השנייה הייתה פרופסור להיסטוריה באוניברסיטת בוקרשט, אך הודחה מתפקידה בשנות החמישים של המאה העשרים. קמפוס המשיכה לעבוד כהיסטוריונית המתמחה בתחום קשרי החוץ והיחסים הדיפלומטיים כחוקרת במכון להיסטוריה על שם "ניקולאה יורגה".

## כתביה
* 1968 Mica înțelegere (ההסכמה הקטנה)
* 1969 Studii privind politica externă a României 1919 - 1939 (לימודים הנוגעים למדיניות החוץ של רומניה 1919 - 1939)
* 1972  Înțelegerea Balcanică (ההסכמה הבלקנית)
* 1980 Culegere de studii 1971 - 1977 (אסופת לימודים 1971 - 1977)
* 1980 Din politica externă a României 1913 - 1947 (ממדיניות החוץ של רומניה 1913 - 1947)
* 1983 România la Conferința de Pace de la Paris 1918 - 1920 (רומניה בוועידת השלום של פריז 1918 - 1920)
* 1998 Raymond Poincare - 1860 - 1934; Un om în istoria lumii; Din istoria relațiilor româno-franceze (ריימון פואנקרה - 1860 - 1934; אדם בהיסטוריה של העולם; מההיסטוריה של היחסים הרומנו-צרפתיים) ספר זה זכה לפרס על שם "ניקולאה טיטולסקו".
* 2002 Pentru Moldova (למען מולדובה) רומן היסטורי, שבמרכזו דמותו של דימיטריה קנטמיר.

## לקריאה נוספת
* Evrei din România - Breviar biobibliografic Hasefer, București, 2008 עמוד 95 

## קישורים חיצוניים
* Istoricul Eliza Campus, director de ṣcoală: „Au venit la mine cu revolverele, în cancelarie…” 

קטגוריה:היסטוריונים יהודים רומנים
קטגוריה:מחברי ספרי עיון יהודים
קטגוריה:סגל אוניברסיטת בוקרשט
קטגוריה:סופרות יהודיות רומניות
קטגוריה:היסטוריוניות רומניות
קטגוריה:רומנים שנולדו ב-1908
קטגוריה:רומנים שנפטרו ב-2004
מנדס

**מנדס**, **מנדז** או **מנדש** (בכתב לטיני: **Mendes**) הוא שם משפחה מחצי האי האיברי שפירושו "בנו של מנדו" או "בנו של מם".

קטגוריה:שמות משפחה ביהדות ספרד ופורטוגל
קטגוריה:שמות משפחה פטרונימיים
קטגוריה:שמות משפחה ספרדיים
מאוזוליאום המשוררים

**מאוזוליאום המשוררים** (בפרסית: **مزار شاعران**, **آرامگاه شاعران**) הוא מבנה הנמצא בבית הקברות שברובע סורח'אבּ בעיר תבריז באיראן. בו קבורים משוררים, מדענים ואנשים ידועים שתרמו לתרבות האיראנית בתקופות שונות.

בית הקברות של סורח'אב מוזכר לראשונה בספר "נוזהת אל-קולובּ" מאת חמד-אללה מוסתוופי (حمدالله مستوفی).

בתחילת שנות השמונים של המאה העשרים הושלמה בנייתו של המאוזוליאום הנוכחי באתר, בעיצובו של האדריכל ע'ולאם רזא פרזאן-מהר (غلام‌رضا فرزان‌مهر). המאוזוליאום ממוקם באמצע המתחם ומתנשא לגובה של 30 מטרים. הוא משלב יסודות ארכטיקטונים מסורתיים ומודרניים. המשורר האחרון שנקבר באתר (בשנת 1988) הוא מוחמד חוסין שהריאר, המשורר המודרני האיראני המפורסם.

במתחם קבורים יותר מ-400 משוררים, אנשי רוח ויוצרים, והוא מושך אליו אוהבי ספרות ושירה ותיירים רבים מאיראן ומהעולם.

## אישים הקבורים במתחם
בין האישים הקבורים באתר זה:
* אנוורי אבּיורדי 
* אסדי טוסי 
* המאם-י תבריזי 
* ח'אקאני 
* טאהר "ח'ושנוויס" תבריזי
* לסאני שיראזי
* מוחמד חוסין שהריאר 
* מחמוד מלמאסי 
* מירזא עלי אק'א תבריזי (ת'קת אל-אסלאם תבריזי) 
* עזיז ח'אן מוכרי 
* קטראן תבריזי 
* שיח' מוחמד ח'יאבאני 

## קישורים חיצוניים

* על המוזואליאום מתוך אתר בנושא (אנגלית)
* קורות חיי המשורר שהאריאר (באנגלית)

## הערות שוליים

קטגוריה:מאוזוליאומים
קטגוריה:תבריז: מבנים
המשחתות מסדרת ארלי ברק

** המשחתות מסדרת ארלי ברק** (באנגלית: **Arleigh Burke-class destroyer**) הן סדרת משחתות בחיל הים של ארצות הברית (סימול נאט"ו למשחתות: DDG). החימוש העיקרי בכל משחתת הוא טילים מונחים. ארלי ברק היא המשחתת הראשונה שתוכננה סביב מערכת הלחימה "אייג'יס"  והמכ"ם הפסיבי SPY-1D. היא קרויה על שמו של האדמירל ארלי ברק, המפורסם במפקדי המשחתות של מלחמת העולם השנייה וראש המבצעים הימיים של הצי האמריקאי בעת כהונתם של נשיאי ארצות הברית דווייט אייזנהאואר וג'ון קנדי. הספינה הראשונה של סדרת ארלי ברק הוזמנה עוד בחייו של אדמירל ברק, ב-4 ביולי 1991, עם הוצאתה משירות של המשחתת האחרונה מסדרת Spruance , המשחתת USS Cushing.

ספינות מלחמה אלו הן משחתות רב-משימתיות המסוגלות לנהל לוחמה נגד מטוסים (AAW) עם Aegis וטילי קרקע-אוויר; תקיפות קרקע טקטיות עם טילי טומהוק; לוחמה נגד צוללות (ASW) עם סונאר מערך נגרר, רקטות נגד צוללות ומסוקי ASW; ולוחמה נגד קרקע (ASuW) באמצעות טילים ותותחים מספינה לספינה. עם שדרוגים למערכות המכ"ם AN/SPY-1 שלהם ומטעני הטילים הקשורים אליהם כחלק ממערכת ההגנה מפני טילים בליסטיים של Aegis, כמו גם הצגת מערכת המכ"ם AN/SPY-6, הסדרה פיתחה גם יכולת כנגד טילים בליסטיים ופלטפורמות נגד לוויינים במסלול נמוך.

נכון לאוקטובר 2023, כל 73 המשחתות שנבנו פעילות, ו-19 נוספות מתוכננות להיכנס לשירות. עלות בנייה של משחתת בודדת נאמדת ב-1.843 מיליארד דולר.

ספינות מסדרה זו שנמצאו בים האדום השתתפו בעת מלחמת חרבות ברזל בהגנה על מדינת ישראל. ב-19 וב-20 באוקטובר 2023 המשחתת קרני יירטה טילי שיוט וכטב"מים שנורו על ידי החות'ים לכיוון אילת. והמשחתת מייסון ביחד עם ספינת מלחמה יפנית השתתפה ב-27 בנובמבר 2023 בשחרור ספינת משא בבעלות ישראלית שנתפסה על ידי החות'ים ובעצירת חלק מהתוקפים.

בשנת 2026 משחתת "דלברט די. בלאק (DDG-119)" הגיעה לאזור אילת ו"רוזוולט (DDG-80)" הגיע למזרח הים התיכון.

## בתרבות
* המשחתות מסדרת ארלי ברק מופיעות בסדרת הטלוויזיה הדוקומנטרית  המשודרת בערוץ דיסקברי וב. הפרק "ספינת מלחמה סופר מהירה" שודר ב-7 באוגוסט 2007 כחלק מעונה 6.

## גלריה

קובץ:USS_Mustin_(DDG_89)_stbd_stern_view.jpg|המשחתת USS Mustin (סימול: DDG-89)
קובץ:Desert fox missile.jpg|טיל שיוט מסוג טומהוק, משוגר ממשחתת מסוג ארלי ברק, במהלך מבצע שועל המדבר (הפצצת עיראק, 1998)

קובץ:Ambassador Friedman's Remarks on USS ROSS in Ashdod.webm|נאום שגריר ארצות הברית בישראל, דייוויד פרידמן
קובץ:Israeli PM Netanyahu visits USS Ross in Ashdod to celebrate Navy’s birthday.webm|נאום ראש ממשלת ישראל, בנימין נתניהו


## קישורים חיצוניים

קטגוריה:משחתות בצי ארצות הברית
אוצר החכמה

**אוצר החכמה** הוא מאגר תורני המכיל כ-157 אלף ספרים תורניים וספרי מחקר סרוקים בפורמט זהה לצורת עמודי הדפוס המקורי. רוב הסריקות עברו זיהוי תווים אופטי, המאפשר אחזור מידע באמצעות מנוע חיפוש שמוטמע במערכת.

## רקע
בגרסה 24.0 (חורף תשפ"ו) של המאגר ישנם כ-157,000 כותרים, קצב העדכון של המאגר עומד על כ-8,000 ספרים מדי שנה. המאגר מאפשר חלוקה של הספרים לפי קטגוריות, כמו: תנ"ך ופרשניו; משנה ומפרשיה; תלמוד בבלי ומפרשיו; תלמוד ירושלמי ומפרשיו; קבלה; מוסר; חסידות; היסטוריה; פולמוסים; כתבי עת; ספרי קהילות, ספרי יובל וספרי זיכרון. כתבי יד ודפוסים ראשונים.

המאגר נמכר במחיר מלא על גבי דיסק קשיח לשימוש לא מקוון, או בתשלום מנוי חודשי דרך אתר המאגר המקוון. המאגר מציע גם מנויים יומיים ודרכים שונות לשימוש בו. החיפוש באתר וכל הספרים זמינים לעיון חופשי במגבלת עמודים, ולמשך 60 דקות יומיות, כך שחלק מן הספרים המופיעים במאגר זמינים לעיון חופשי בשלמותם בצורה זו. לצד המהדורה הכללית, מופצת מהדורת "בני תורה", שבה הושמטו כ-8,000 ספרים שאינם תואמים את רוח הישיבות החרדיות. בנוסף לכך, המאגר פועל בשיתוף פעולה עם כמה מכוני הוצאה לאור תורניים, כדוגמת  יד הרב נסים, מוסד הרב קוק, מכון ירושלים, עוז והדר, ועוד. מרבית המכונים אינם מכניסים את ספריהם לגרסה הכללית, וניתן לרכוש את ספריהם כחבילה בתוך המאגר, בתשלום נפרד. בצירוף החבילות, כולל המאגר כ-157,000 ספרים.

המאגר קיים בכמה ספריות וירטואליות, כמו בספריה המקוונת של האוניברסיטה הפתוחה ובמרבית הספריות האוניברסיטאיות.

יוצר המאגר הוא ארז סלע, בעלי המאגר הם ארז ובשמת סלע.

לצד המאגר מפעילה מערכת אוצר החכמה פורום אינטרנט שבו מתנהלים דיונים בענייני ספרות תורנית, הלכה, היסטוריה יהודית וביוגרפיות של אישים רבניים.

### מפרשי האוצר
באדר ה'תש"ף השיק האתר את מיזם "מפרשי האוצר". על כל דף מדפי הש"ס ועל כל הלכה ברמב"ם לוקטו המפרשים העוסקים בגמרא ברש"י ובתוספות, ובהקלקה על סוגיה התוכנה מראה את הפרשנים העוסקים באותה הסוגיה.

## ראו גם
* האוצר (כתב עת)
* HebrewBooks

## קישורים חיצוניים

* 
* אוצר החכמה המקוון, ניתן להקליק "כניסה כאורח" ולהשתמש באופן חופשי בכל הספרים (מגבלת צפייה מעמוד 150 ואילך)
* מפרשי האוצר, מיזם מבית אוצר החכמה
* פורום אוצר החכמה
* אוסף כתבות עיתונות על המאגר (חלקן שיווקיות), בדף "כתבו עלינו" באתר המאגר
* ארון הספרים היהודי בקופסה, בבלוג של זאב גלילי
* 
* 

## הערות שוליים

קטגוריה:ספריות דיגיטליות
קטגוריה:אתרי יהדות ישראליים
קטגוריה:תוכנות שהושקו ב-2002
קטגוריה:מאגרי מידע ביבליוגרפיים עבריים
קטגוריה:אתרי אינטרנט חרדיים
קטגוריה:אתרי אינטרנט תורניים
נסיכות הבוחר מהנובר

**נסיכות הבוחר מהנובר** (בגרמנית: **Kurfürstentum Hannover**), ידועה גם בשם **נסיכות הבוחר מבראונשווייג-לינבורג**, הייתה אחת מנסיכויות הבוחר בגרמניה ואחת המדינות באימפריה הרומית הקדושה. בירתה הייתה העיר הנובר.

## גאוגרפיה
הנסיכות כללה שטחים גדולים שנמצאים כיום במדינת סקסוניה התחתונה, וכללה את כל שטחי בראונשווייג, חוץ מנסיכות בראונשווייג-וולפנביטל, שהפכה בשנת 1815 לדוכסות בראונשווייג.

## היסטוריה
ארנסט אוגוסט, דוכס בראונשווייג-לינבורג היה בנו הרביעי של גאורג, דוכס בראונשווייג-לינבורג, ולכן לא היה סיכוי רב כי האדמות הנרחבות של בית הנובר יגיעו אי פעם לידו, אולם בשנת 1665 מת כריסטיאן לודוויג, דוכס בראונשווייג-לינבורג, ושני אחיו הנותרים של ארנסט אוגוסט נותרו עדיין ללא צאצאים. בשנת 1679 נפטר עוד אחד מאחיו - יוהאן פרידריך, דוכס בראונשווייג-לינבורג וארנסט אוגוסט ירש את נסיכות קאלנברג, שבירתה בעיר הנובר. אחיו היחיד שנותר בחיים גאורג וילהלם, דוכס בראונשווייג-לינבורג נישא למאהבתו כדי להפוך את בתו סופיה דורותיאה לחוקית אולם השניים לא ילדו עוד ילדים. תחת החוק הסאלי נאסר על נשים לרשת את אדמותיהם ותאריהם של אביהן, ולכן נותר בנו של ארנסט אוגוסט - גאורג היורש היחיד לדוכסות בראונשווייג-לינבורג. בשנת 1682 החליט בית הנובר לאמץ את זכות הבכורה, לפיה הבן הבכור יורש את כל אדמותיו של אביו ולא חולק אותן עם אחיו הצעירים, כפי שהיה נהוג בדוכסות עד אז.

בשנת 1692 קיבל ארנסט אוגוסט מעמד של נסיך בוחר מלאופולד הראשון, קיסר האימפריה הרומית הקדושה כהוקרה על תרומתו של בית הנובר במהלך מלחמת תשע השנים. אולם ארנסט אוגוסט נפטר לפני שקיבל רשמית את התואר והוריש את כל תאריו ואדמותיו לבנו גאורג לודוויג.

מעט לאחר עלייתו של גאורג לשלטון בהנובר נפטר ויליאם, דוכס גלוסטר, בנה ויורשה היחיד של אן, מלכת בריטניה והפרלמנט הבריטי העביר חוק לפיו יעבור הכתר הבריטי לאחר מותה של המלכה לקרוב משפחה הפרוטסטנטי בלבד. קרובת המשפחה הפרוטסטנטית הקרובה ביותר לאן הייתה בת דודתה סופיה, נסיכת הפפאלץ, אמו של הדוכס גאורג, שהפכה בן לילה ליורשת העצר לממלכה הבריטית.

בשנת 1701 פרצה מלחמת הירושה הספרדית ונסיכות הנובר לחמה נגד ספרד לצד האימפריה הרומית הקדושה, בריטניה והרפובליקה ההולנדית. במהלך המלחמה כבש גאורג את שטחי הדוכסויות השכנות, בראונשווייג-וולפנביטל וסקסוניה-לאוונבורג, ואף מונה על ידי הקיסר כפילדמרשל קיסרי. בשנת 1708 אישר הדיאט הקיסרי את מעמדו של גאורג כנסיך בוחר.

ב-28 במאי 1714 מתה אמו של גאורג, סופיה מהנובר בגיל 83 והוא הפך ליורש העצר לכתר הבריטי. המלכה אן מתה חודשיים לאחר מכן והפרלמנט הבריטי הכריז על גאורג כג'ורג' הראשון, מלך בריטניה הגדולה ואירלנד.

במהלך המלחמות הנפוליאוניות לחם צבא הנובר לצד צבא בריטניה, אך בשנת 1806 נכבשה הנסיכות ונמסרה לממלכת פרוסיה. בשנת 1807 הוחלט בחוזה טילזיט על הקמת ממלכת וסטפאליה, שכללה את שטחי הנסיכות יחד עם שטחים מנסיכות הבוחר מהסן ונסיכות בראונשווייג-וולפנביטל. לאחר קרב לייפציג פורקה ממלכת וסטפאליה, ושטחי הנסיכות חזרו לשליטת בית הנובר, כממלכת הנובר.

## נסיכי הנובר
* ארנסט אוגוסט, דוכס בראונשווייג-לינבורג (1692–1698; ללא הענקה רשמית)
* גאורג הראשון, הנסיך הבוחר מהנובר (1698–1727).
* גאורג השני, הנסיך הבוחר מהנובר (1727–1760).
* גאורג השלישי, הנסיך הבוחר מהנובר (1760–1806).

## קישורים חיצוניים

הנובר, נסיכות הבוחר מ
הנובר, נסיכות הבוחר מ
קטגוריה:הנובר
שלוחת הרכבת לכפר הוג'

מפה מ-1917 ובה מצוינת שלוחת הרכבת לכפר הוג'|שמאל|ממוזער|250px
**שלוחת הרכבת לכפר הוג**' התפצלה ממסילת הרכבת מנחל שורק לעזה (קו זה עצמו היה שלוחה של המסילה המזרחית העות'מאנית). השלוחה נסללה, על ידי העות'מאנים, כדי לתמוך, לוגיסטית, במגננה שלהם לאורך קו עזה - באר שבע. הייתה בשימוש על ידי העות'מאנים עד כיבוש האזור על ידי חיל המשלוח המצרי. 

## רקע היסטורי
במהלך מלחמת העולם הראשונה התחולל מאבק על השליטה בארץ בין האימפריה העות'מאנית ששלטה בארץ עד המלחמה והייתה שותפה לברית מעצמות המרכז לבין בריטניה ששלטה בתחילת המלחמה במצרים והייתה חברה בברית מדינות ההסכמה. החל מאוגוסט 1916 (קרב רומני) נחלו הבריטים (בסיוע חיל המשלוח המצרי) ניצחונות והדפו לאחור את העות'מאנים מחצי האי סיני לעיר עזה תוך שהם כובשים, בדרכם, את אל עריש (דצמבר 1916), רפיח (ינואר 1917) ודיר אל בלח (פברואר 1917). כישלון הבריטים לכבוש את עזה בקרב עזה הראשון ובקרב עזה השני גרם לטורקים לחזק את קו עזה באר שבע ואת עמדותיהם בעורף קו זה.

## ההיסטוריה של המסילה
אזור כפר הוג' היה בעורף קו החזית אבל הטורקים ראו בו מאחז אסטרטגי ולכן החלו, במרץ 1917, לסלול שלוחת רכבת ברוחב 105 ס"מ (הפס הצר שבשימוש הרכבת הצבאית העות'מאנית בארץ ישראל וחצי האי סיני) אל הכפר מאזור תחנת הרכבת דיר סניד. קו זה שימש אותם מספר חודשים לאחר סיום הסלילה על מנת להעביר ציוד לכוחותיהם. במהלך נובמבר 1917 ניצחו הבריטים בקרב באר שבע ובקרב עזה השלישי ובכך הצליחו לפרוץ את קו ההגנה עזה-באר שבע ותוך ניצול ההצלחה הגיעו גם לכפר הוג' אותו כבשו ב-8 בנובמבר 1917. לאחר הכיבוש לא נעשה עוד שימוש במסילה והיא פורקה לשימוש במקומות אחרים.

## מסלול המסילה
הזמן הרב שעבר מאז בניית הקו והארעיות של תשתיותיו הותירו מעט מאוד סימנים בשטח:
* התפצלות המסילה, מהקו הראשי בין נחל שורק לעזה, היה בין תחנת הרכבת של בית חאנון לתחנת הרכבת דיר סניד. נקודת הפיצול נמצאת בתחום רצועת עזה.
* אורך המסילה היה כ-12 ק"מ. בקו אווירי המרחק היה כ-9 ק"מ אולם שאיפת הטורקים לצמצם השקעה בבניית גשרים וחציבת מבתרים הביאה להארכת הקו ל-12 ק"מ. עיקר ההארכה נעשתה על מנת לעקוף את רכס הכורכר של ניר עם.
* המסלול עבר בגבעות מדרום לקיבוץ ארז שם ניתן למצוא מבתר בשיפולי הגבעה.
* הקו עבר מדרום לנחל שקמה שם ניתן לראות גשר מעל ערוץ נחל מרדים לפני הישפכו לנחל שקמה.
* בנקודה זו עשתה הרכבת עיקוף מצפון לקיבוץ אור הנר כדי לעקוף את רכס ניר עם שמדרום לקיבוץ. באזור זה ניתן לראות גשר בטון.
* לאחר הקיבוץ פנתה הרכבת דרומה כשהיא עוברת ממזרח לאזור בו נמצאת היום העיר שדרות ובמקביל לערוץ נחל הוג' (הוג'ה) עד הגיעה לכפר הוג'. 
* בדרכה עברה המסילה בקרבת הכפרים הערבים כפר נג'ד וכפר מנסורה ובשניהם נמצא שתושביהם שילבו פסי רכבת שנלקחו מהמסילה במבנים.

## ראו גם
* המערכה על סיני וארץ ישראל במלחמת העולם הראשונה
* הרכבת בארץ ישראל במלחמת העולם הראשונה

## קישורים חיצוניים

* המסילה העות'מאנית מנחל שורק למבואות עזה, באתר של דניאל וונטורה

## הערות שוליים

קטגוריה:המסילה המזרחית ההיסטורית
קטגוריה:הנגב: היסטוריה
פאר מקדושים

**פאר מקדושים** הוא שמו של בית הוצאת ספרים אשר מוציא לאור את ספרי החסידות של תלמידי הבעל שם טוב במהדורה מחודשת. זכה לעידודם של אדמו"רים רבים. בראש הארגון עומד הרב ישראל מנחם אלתר, בנו של האדמו"ר מגור.
## אופן ההוצאה

נוסף ניקוד, פיסוק וקיטוע. לצד כל קטע נוספה כותרת בשולי העמוד. נפתחו בהם כל ראשי התיבות והקיצורים, ותוקנו שיבושי ראשי תיבות מדפוסים אחרים. סומנו במירכאות הציטוטים מפסוקים ומאמרי חז"ל, וכן תיבות שנדרשו עליהן גימטריא או ראשי תיבות. לספרים נוספו הערות וצוינו מראי מקומות ומקבילות בספרים אחרים. בסוף הספרים נערכו מפתחות לפי נושאים. בנוסף לזה נערך גם 'מדור הפנינים', אשר בו קטעים נבחרים מדברי תורתם הפזורים בספר ונוגעים הלכה למעשה. קטעים אלו מסודרים לפי נושאים בסדר האל"ף בי"ת.

## רבני המכון
* הרב ישראל מנחם אלתר - בנו של האדמו"ר מגור, ראש רשת הכוללים של חסידי גור - **[[עורך ראשי]]**.
* הרב יוחנן גוראריה - רב העיר חולון, חבר בית דין רבני חב"ד, וראש מכון המחקר התורני "אהלי שם".
* הרב יחיאל בוים - מרבני צאנז.
* הרב יצחק ישעיה וייס - גאב"ד נוה אחיעזר, בני ברק.
* הרב דוד אברהם מנדלבוים - יו"ר מכון גלעד.
* הרב אברהם דירנפלד מרבני בעלזא.
* הרב מנחם מנדל ויזניצר. יו"ר מכון נחלת צבי.
* הרב יעקב דוד וינטרויב - מרבני סטריקוב.
* הרב אביגדור רובינשטיין - ראש ישיבות "מאור ישראל" גור.
* הרב טוביה פריינד - סגן ראש עיריית מודיעין עילית - **עורך אחראי**.
* הרב יעקב ישראל מייזליש - רבה של קריית באבוב, בת ים.

## הספרים שיצאו לאור

## קישורים חיצוניים
* [רשימת פרסומי המכון](https://merhav.nli.org.il/primo-explore/search?query=any,contains,	בני%20ברק%20:%20פאר%20מקדושים&sortby=rank&vid=NLI&lang=iw_IL) באתר הספרייה הלאומית.

קטגוריה:הוצאות ספרים בישראל: ארון הספרים היהודי
קטגוריה:חסידות
תבחין נשיפה

**תבחין הנשיפה** אן **מבחן הנשיפה** הוא תהליך דיאגנוסטי מהיר הנועד לזיהוי הדבקה בחיידק הליקובקטר פילורי (Helicobacter pylori), חיידק ספירלי הקשור במחלות: גסטריטיס, כיב קיבה וכיב פפטי.

התבחין מתבסס על יכולתו של החיידק הליקובקטר פילורי להמיר שתנן (אוּרֵאַה) לאמוניה ולפחמן דו-חמצני. תבחיני הנשיפה מומלצים על ידי הנחיות החברה המייצרת אותם כדרך המועדפת והלא-פולשנית לבדיקת המצאות החיידק לפני ואחרי טיפול תרופתי בו. יצוין שזיהוי מדויק יותר של החידק יכול להיעשות בבדיקת גסטרוסקופיה, והיא מומלצת בחולים סימפטומטים. 

## עקרונות ומנגנונים

מטופלים בולעים נוזל אוּרֵאַה מסומן באיזוטופ לא שכיח: פחמן-14 רדיואקטיבי או פחמן-13 לא-רדיואקטיבי. לאחר 10–30 דקות הבאות, בודקים אם האיזוטופ הפחמני נוכח בפחמן הדו-חמצני הננשף. אם כן, משמע שהאוּרֵאַה פורק, וזה מצביע על המצאות אוּרֵאָז (האנזים בו הליקובקטר פילורי משתמש על מנת לפרק אוראה) בקיבה מה שמצביע על נוכחות החיידק.

לשני סוגי האוראה דרוש מִכְשׁוּר שונה. פחמן-14 בדרך כלל נמדד על ידי סינטילציה (נצנוץ) ופחמן-13 מזוהה על ידי איזוטופ יחס ספקטרומטר-מסה או על ידי mass correlation spectrometry.

לכל אחת משיטות אלו נדרשת נשיפה פשוטה לפני מתן האיזוטופים כדי להשוות את התוצאות לאחר מתן האוּרֵאַה עם הפרש זמן של 20–30 דקות בין הבדיקות. הדגימות יכולות להשלח למעבדה לניתוח. לחלופין, ניתן להשתמש ב mass correlation spectrometry כמבחן משרדי כאשר בדיקות הנשיפות נלקחות כל הזמן והתוצאות מסופקות בתוך דקות.

ההבדל בין המדידות לפני מתן האוראה ואחריו נועדו לקבוע האם ישנה הדבקה בחיידק. הערך המתקבל מהבדיקה מושווה לערך סף הנקבע מראש. תוצאות מתחת לערך הקבוע נחשבות כתוצאות שליליות (כלומר, אין חיידק בקיבה) ותוצאות מעל הערך הקבוע נחשבות כחיוביות ומעידות על המצאות החיידק בקיבה. ערך הסף נקבע על ידי השוואה של תוצאות של מטופלים שווידאו שיש להם את החיידק בעזרת שתי שיטות או יותר. הערך הנבחר הוא הערך שנותן את השילוב הטוב ביותר של רגישות וספציפיות לחיידק.

הבדיקה מודדת הדבקה פעילה של החיידק הליקובקטר פילורי. אם אנטיביוטיקה מדכאת את כמות החיידק הנמצא או שתנאי הקיבה חומציים יותר מהרגיל, כמות האוראז הנוכח תפחת.

לכן, הבדיקה צריכה להיות מבוצעת 14 ימים לאחר הפסקת נטילת תרופות נוגדות חומציות (מעכבי משאבות פרוטונים - Proton Pump Inhibitors - PPIs) או 28 ימים אחרי הפסקת טיפול אנטיביוטי.

חלק מהרופאים מאמינים שמאגר של הליקובקטר פילורי בפלאק דנטלי עשוי להשפיע על התוצאה.

## ראו גם
* כיב פפטי
* דלקת
* נוגדי דלקת שאינם סטרואידים

## קישורים חיצוניים

* 
* על תבחין הנשיפה באתר שירותי בריאות כללית.

## הערות שוליים

קטגוריה:בדיקות רפואיות
קטגוריה:מחלות אנדוקריניות, תזונתיות ומטבוליות
Sunday 8PM

**Sunday 8PM** הוא אלבומה השני של להקת Faithless שיצא בספטמבר 1998. באלבום הופיע השיר "God is a D.J", אחד מלהיטיה הגדולים של הלהקה שאף הפך להיות מטבע לשון וסמל של סצנת המועדונים שפרחה בשנות התשעים. האלבום הגיע למקום העשירי במצעד הבריטי.

באלבום מתארחים מספר זמרים - השיר "Why go?" שיצא כסינגל נתכב בשיתוף עם בוי ג'ורג' שאף תרם את קולו. הזמרות דיידו ופאולין טיילור, שהתארחו גם באלבום Reverence, השתתפו בשני שירים כל אחת.

באוקטובר 1999 יצא האלבום במהדורה מחודשת שכללה דיסק נוסף עם רמיקסים לשירי האלבום שנקרא "Saturday 3AM".

בעטיפת האלבום מופיע צילום של חזית תיאטרון בלובירד בדנוור, קולורדו.

## רשימת השירים
### Sunday 8pm

### Saturday 3AM

## קישורים חיצוניים

קטגוריה:אלבומי פיית'לס
דראפט ההרחבה של שנת 2009 בליגת הפיתוח של ה-NBA

**דראפט ההרחבה של שנת 2009 בליגת הפיתוח של ה-**NBA הוא דראפט ההרחבה הרביעי בתולדות ליגת הפיתוח של ה-NBA. הדראפט התקיים ב-2 בספטמבר 2009 בעקבות הצטרפותן הצפויה של קבוצות ספרינגפילד ארמור ומיין רד קלאוס לליגה בעונת 2009/10.

ספרינגפילד ארמור הוקמה בעקבות ההחלטה של הליגה להעביר את אנהיים ארסנל מהחוף המערבי לחוף המזרח, על מנת להגדיל את הנוכחות של הליגה במזרח. ספרינגפילד קיבלה את הזכות על רבים משחקני אנהיים, אך הצטרפותה של מיין לליגה יצרה את הצורך בביצוע דראפט ההרחבה. בנוסף לשחקני ארסנל כלל הדראפט גם שחקנים מקבוצת קולורדו 14' שסיימה את פעילותה בליגה.

הדראפט התקיים בשיחת ועידה טלפונית שהתקיימה במשרדי ליגת הפיתוח בניו יורק ובמהלכו נערכו 10 סבבי בחירה, בכל סבב בחרה כל קבוצה שחקן אחד. בין השחקנים שנבחרו בדראפט היו ארבעה שחקנים שנבחרו בעבר בדראפט ה-NBA ושישה שחקנים שהופיעו במשחק האולסטאר של ליגת הפיתוח. כל השחקנים שנבחרו בדראפט היו ילידי ארצות הברית, למעט מאליק באדין שנולד בסנגל.

## שחקנים שנבחרו בדראפט

## קישורים חיצוניים
*רשימת המועמדים לבחירה בדראפט, באתר NBA.com

## הערות שוליים

קטגוריה:דראפט הרחבה: NBADL
קטגוריה:2009 בספורט
קטגוריה:2009 בארצות הברית
הנס שפר

**הנס שפר** (בגרמנית: **Hans Schäfer**; 19 באוקטובר 1927 – 7 בנובמבר 2017) היה כדורגלן גרמני, ששיחק לאורך כל הקריירה בפ.צ. קלן בתפקיד הקשר השמאלי, ושימש כקפטן נבחרת גרמניה המערבית, במדיה שיחק בשלושה טורנירי גביע העולם ואף זכה באחד מהם, במונדיאל 1954.

## קריירת מועדונים
נולד בקלן שבגרמניה. שיחק בפ.צ. קלן במשך 17 עונות ברציפות, החל משנת 1948, עד לפרישתו בשנת 1965. שפר זכה עם הקבוצה באליפות גרמניה בשנת 1962, טרם הקמת הבונדסליגה, וכעבור שנתיים, בעונת הבכורה של הבונדסליגה, זכה שפר באליפות השנייה שלו עם הקבוצה. בשנת 1965 פרש שפר ממשחק פעיל, לאחר שכבש 254 שערים ב-394 הופעות, והפך לסמל בפ.צ. קלן. בשנת 1963 זכה שפר בתואר כדורגלן השנה בגרמניה.

## קריירה בינלאומית
שפר החל לשחק בנבחרת גרמניה המערבית בשנת 1952. במונדיאל 1954 שפר סייע לנבחרת מערב גרמניה לזכות בטורניר, לראשונה בתולדותיה, כאשר הוא כובש ארבעה שערים. במונדיאל 1958, בו סיימה גרמניה המערבית במקום הרביעי, ובמונדיאל 1962, בו הודחה גרמניה המערבית ברבע הגמר, שימש שפר כקפטן הנבחרת. לאחר מונדיאל זה, פרש מהנבחרת. סך הכל צבר שפר 39 הופעות במדי נבחרת גרמניה המערבית, 16 מתוכן כקפטן, וכבש 15 שערים.

טרם פטירתו בנובמבר 2017, בגיל 90, היה שפר הכדורגלן החי המבוגר ביותר שזכה במונדיאל כלשהו.

## קישורים חיצוניים

קטגוריה:קשרי כדורגל גרמנים
קטגוריה:כדורגלנים גרמנים
קטגוריה:כדורגלני פ.צ. קלן
קטגוריה:כדורגלני נבחרת גרמניה המערבית
קטגוריה:כדורגלני מונדיאל 1954
קטגוריה:כדורגלני מונדיאל 1958
קטגוריה:כדורגלני מונדיאל 1962
קטגוריה:גרמנים שנולדו ב-1927
קטגוריה:גרמנים שנפטרו ב-2017
גאורג, דוכס בראונשווייג-לינבורג

**גאורג, דוכס בראונשווייג-לינבורג** (בגרמנית: **Georg, Herzog zu Braunschweig und Lüneburg**; 17 בנובמבר 1582 – 2 באפריל 1641) היה הדוכס של דוכסות בראונשווייג-לינבורג בין השנים 1635–1641.

## ביוגרפיה
גאורג נולד ב-17 בנובמבר 1582 בצלה שהשתייכה לנסיכות לינבורג, לוילהלם, דוכס בראונשווייג-לינבורג ולדורותיאה מדנמרק, דוכסית בראונשווייג-לינבורג, בתם של כריסטיאן השלישי, מלך דנמרק ודורותיאה מסקסוניה-לאוונבורג.

לאחר מותו של פרידריך אולריך, דוכס בראונשווייג-לינבורג, חולקו בשנת 1635 שטחי בית ולף; גאורג קיבל את נסיכות קאלנברג שכללה את שטחי נסיכות גטינגן לשעבר, ואילו אחיו אוגוסט הראשון, דוכס בראונשווייג-לינבורג קיבל את שטחי נסיכות לינבורג.

גאורג העביר את מקום מגוריו להנובר, שעל שמה נקראים צאצאיו בית הנובר. ב-2 באפריל 1641 מת גאורג, ובמקומו עלה לשלטון בנו כריסטיאן לודוויג, דוכס בראונשווייג-לינבורג.

## משפחתו
בשנת 1617 התחתן גאורג עם אנה אלאונורה מהסן-דרמשטדט, בתם של לודוויג החמישי, רוזן הסן-דרמשטדט ואשתו מגדלנה מברנדנבורג. ממנה היו לו 8 ילדים:
* מגדלנה מבראונשווייג-לינבורג (1618).
* כריסטיאן לודוויג, דוכס בראונשווייג-לינבורג (1622–1665).
* גאורג וילהלם, דוכס בראונשווייג-לינבורג (1624–1705).
* יוהאן פרידריך, דוכס בראונשווייג-לינבורג (1625–1679).
* סופיה אמליה מבראונשווייג-לינבורג (1628–1685).
* דורותיאה מגדלנה מבראונשווייג-לינבורג (1629–1660).
* ארנסט אוגוסט, דוכס בראונשווייג-לינבורג (1629–1698).
* אנה מריה אלאונורה מבראונשווייג-לינבורג (1630–1666).

## אילן יוחסין

## קישורים חיצוניים

* 

קטגוריה:דוכסי בראונשווייג-לינבורג
קטגוריה:בית ולף
קטגוריה:ילידי 1582
קטגוריה:נפטרים ב-1641
קטגוריה:הנובר: אישים
היידי בת ההרים (אנימה)

**היידי בת ההרים** (ביפנית: **アルプスの少女ハイジ**, באנגלית: **Heidi, Girl of the Alps**) היא סדרת דרמת אנימה יפנית בת 52 פרקים אשר הופקה על ידי ניפון אולפני אנימציה בשנת 1974, המבוססת על הרומן השווייצרי הנושאת את שמה מאת יוהנה ספירי משנת 1880.

## תקציר העלילה
העלילה נעה סביב ילדה כבת חמש בשם היידי, שבגיל צעיר התייתמה מהוריה ועברה לחיות בצל דודתה דטה. מתגלה כי דטה מוצאת עבודה חדשה בפרנקפורט ואין ביכולתה לטפל בהיידי ולכן משאירה את זו תחת טיפולו של סבה של היידי, המתגורר בצריף למרגלות הרי האלפים השווייצרים בגפו עם כלבו, הידוע לשמצה בידי תושבי הכפר בהיותו מופנם, חסר לב ומריר. אולם בזכות אופייה האופטימי מצליחה לגרום ללבו להיפתח. בעודה גרה בבית סבה נחשפת היידי לטבע האלפיני ומתיידדת עם רועה עזים צעיר בשם פיטר.

## הפקה
הייאו מיאזאקי היה בין האנימטורים שהשתתפו בהפקת הסדרה.

## קישורים חיצוניים

* 

קטגוריה:סדרות אנימה
קטגוריה:סדרות אנימה משנות ה-1970
קטגוריה:ניפון אולפני אנימציה: סדרות אנימה המבוססות על ספרות קלאסית
קטגוריה:סדרות טלוויזיה המבוססות על ספרים
קטגוריה:סדרות אנימה לילדים צעירים
קטגוריה:אנימות ומאנגות דרמה
קטגוריה:סדרות טלוויזיה יפניות שעלו לשידור בשנת 1974
תאומיר דבו

**תאומיר דבו** (בצרפתית: **Théomir Devaux**; 1885, קסטיון – 1967, שאווי) היה כומר צרפתי, פעיל המחתרת הצרפתית במלחמת העולם השנייה וחסיד אומות העולם.

## קורות חיים
דבו הוסמך לכמורה בשנת 1911. הוא השתייך למסדר האחים ציון, היה אב מנזר בין השנים 1925–1937 ובאותה תקופה היה במקביל כומר בכנסיית סן-סולפיס בפריז. במשך מספר שנים היה אב המנזר רטיסבון בירושלים.

בשנת 1928 ייסד דבו את כתב העת "השאלה היהודית" (La question d'Israël) שנועד לדיאלוג יהודי-נוצרי ולמלחמה באנטישמיות. כחודשיים לאחר כיבוש צרפת בשנת 1940 על ידי גרמניה, נאסרה פעולתו של כתב העת על ידי הגסטפו. כמו כן ייסד דבו סמינרים בנושאי יהדות.

### פעילותו בתקופת השואה
בשיתוף עם ויצו סייע דבו למאות ילדים יהודים - חלקם ילדים שאיבדו קשר עם הוריהם - למצוא מקומות מסתור בתקופת השואה. בפעילות ההצלה שלו עבד דבו בשיתוף פעולה עם מספר ארגונים יהודיים. בין מעשי ההצלה שלו היו ארגון מסמכי זהות מזויפים עבור ילדים יהודים וארגון קליטתם במוסדות דת נוצריים לשם הסתרתם בתקופת הרדיפות. לעיתים אפשר לילדים נרדפים לשהות במנזר שלו למשך לילה אחד ואף יותר, עד שהתאפשר למצוא להם מקלט מחוץ לפריז. לעיתים היו במנזר שלו כמה ילדים בו זמנית. הוא סייע בכספים למקומות המסתור כדי לאפשר את המשך החזקתם של הילדים המוסתרים. 

הנס הלמוט מישל (Hans Helmut Michel), אחד הילדים היהודיים שהסתיר דבו תחת השם הבדוי ז'אן בונה (Jean Bonnet), הועבר בהמשך ללוסיאן בונל אך ב-1944 נתפס, גורש לאושוויץ ונרצח שם. סיפורו של מישל הונצח בסרטו של לואי מאל, להתראות ילדים.

דבו המשיך בפעילותו למרות פשיטה של הגסטפו על מנזרו ביולי 1940, פשיטה בה הוחרמו הספרייה והארכיון שלו, ולמרות סגירת עיתונו על ידי הגסטפו. 

לאחר המלחמה המשיך מנזרו של דבו בפעולות הסברה נגד אנטישמיות. הוא ייסד כתב עת חדש, "מחברות ציון" (Les Cahiers Sioniens), בו הודגשו התפתחות המחשבה הנוצרית בנושא היהודים והיהדות. הדיונים בעיתונו של דבו תרמו רבות לדיונים בתקופתו של יוחנן העשרים ושלושה לשם הכנת האנציקליקה **[[נוסטרה אטאטה]]** (שלבסוף פורסמה על ידי מחליפו של יוחנן, פאולוס השישי), בה הודגשו חובת הסבלנות הנוצרית כלפי דתות אחרות ומאמיניהן, כולל היהדות.

### הכרה
בשנת 1996 הוכר תאומיר דבו על ידי יד ושם בתור חסיד אומות העולם.

## קישורים חיצוניים
* 

קטגוריה:צרפתים חסידי אומות העולם
קטגוריה:מצילים בשואה: צרפת
קטגוריה:כמרים צרפתים
קטגוריה:צרפתים שנולדו ב-1885
קטגוריה:צרפתים שנפטרו ב-1967
המערכת לפעולות חקירה מבצעיות

**המערכת לפעולות חקירה מבצעיות** הוא שמה הרשמי של מערכת **SORM** (מרוסית: **Система Оперативно-Розыскных Мероприятий**) המהווה מערכת האזנה, ציתות ופיקוח על כלל רשת התקשורת ברוסיה ובכללה גם טלפון ואינטרנט ומסייעת לממשל בסינון תכנים באינטרנט.

המערכת הוקמה בשנת 1996 בשיתוף פעולה בין שירות הביטחון הפדרלי והסוכנות הפדרלית למידע ולתקשורת ממשלתית ומתחילה יועדה לשמש את ארגוני הביון ושירותי הביטחון ברוסיה לפקח ולצותת על מערכת הטלפון במדינה.

מאז שנת הקמתה שימשה המערכת שבעה שירותי אכיפת חוק וביטחון כדוגמת שירות הביטחון הפדרלי, משטרת המס הפדרלית, משרד הפנים, משטרת רוסיה, שירות האבטחה הפדרלי ושירות משמר הגבול הפדרלי והשירות הפדרלי ללוחמה בסמים).

המערכת שודרגה מספר פעמים וכללה את מערכת SORM-2 ששימשה לפיקוח כללי על רשת האינטרנט.

מאז 2014 פועלת מערכת SORM-3 המשמשת לפיקוח על האינטרנט ועל רשתות חברתיות ושירותי דואר אלקטרוני ברוסיה.

כיום משמשת המערכת את:
* שירות הביטחון הפדרלי ושירות משמר הגבול הפדרלי
* משרד הפנים ומשטרת הפדרציה הרוסית
* שירות האבטחה הפדרלי
## ראו גם

## קישורים חיצוניים
*מידע כללי על המערכת, מתוך כתבה בסוכנות הידיעות רי"א נובוסטי 

קטגוריה:שירות הביטחון הפדרלי (רוסיה): מבצעים
קטגוריה:אמצעי איסוף מודיעין
קטגוריה:פרטיות
קטגוריה:רוסיה: תקשורת
קטגוריה:רוסיה: טלקומוניקציה
קטגוריה:רוסיה: מדע וטכנולוגיה
קטגוריה:תוכנות מעקב
עמוס נחום

**עמוס נחום** (באנגלית: **Amos Nachoum**; נולד ב-5 במאי 1950) הוא צלם טבע ישראלי-אמריקאי, מגדולי צלמי החי  התת-מימי בעולם.

## ביוגרפיה
נחום נולד בשכונת גבעת עלייה שביפו, בנם הבכור של זוג יוצאי טריפולי. לעמוס שתי אחיות צעירות, אילנה ומיכל.

כבר בילדותו חלם להיות צלם. בשנת 1969 התגייס לסיירת שקד ושירת בה כלוחם. עם שחרורו התמחה במשך שנה כצלם אופנה, ולאחר מכן חזר לשירות במלחמת יום כיפור באזורי הקרבות בסיני.

כבר מתחילת שירותו נהג לצלם "תמונות מלחמה"; תצלומים שצילם התפרסמו על ידי סוכנות הידיעות AP. לאחר שחרורו נכנס עם חבריו לעסקי השטת יאכטות, ובמסגרת זו טייל בעולם.

למד צלילה וחלם ללמוד קולנוע, ולשם כך נסע באמצע שנות ה-70 לניו יורק. שם לימד צלילה ולבסוף הקים חברת נסיעות, La Mer Diving Seafari, שהתמחתה בצלילות תיור באזורים שונים בעולם. במחצית השנייה של שנות ה-80 מכר את חלקו בעסק, הן מאחר שרצה להגשים את חלומו להיות צלם והן מסיבות אידאולוגיות, שכן לא רצה להיות שותף לפגיעה בשוניות אלמוגים, והחליט לעסוק באופן מקצועי בצילום חיות ימיות גדולות: כרישים, לווייתנים, דולפינים ודובי קוטב.

ב-1992 הקים חברה שתממש את חזונו, "Big Animals Photography Expeditions", ומאז, במשך עשרות שנים, הוא מצלם ומוביל משלחות צילום רבות לאתרים ימיים בעולם.

לאורך הקריירה שלו זכה נחום בפרסים רבים, ביניהם פעמיים ב-Wildlife Photographer of the Year , בקטגוריית התנהגות בעלי חיים. צילומיו הופיעו במאות עיתונים ברחבי העולם.

בשנת 2015 צולם הסרט התיעודי "תמונת חייו", בבימויים של יונתן ניר ודני מנקין, המתחקה אחר סיפור חייו ואחר מסעו של נחום לקנדה הארקטית לצלם דוב קוטב צולל. באפריל 2019 הוא נבחר כסרט הפותח של פסטיבל דוקאביב.

הוא נחשב למרצה מבוקש ופרסם מאות כתבות טבע במגזינים ברחבי העולם, בין היתר במטרה להגביר את המודעות לסכנה הנשקפת למינים שונים של חיות בר.

נחום מתגורר במונטריי שבקליפורניה.

## קישורים חיצוניים
* 
* אתר BigAnimals Expeditions
* 
* 
* , רואים עולם, 2015
* 

* Edwin Marcow, Amos Nachoum, *X-Ray Mag*, 4 (2005), pp. 89–92
* 
* Stephen Frink, Amos Nachoum: Master of Megafauna, *Alert Diver*, 2013

;הסרט התיעודי:
* 
* 
* 
* 
* 

מאמרים/שיחות:
* עמוס נחום, זן ואמנות עשיית התמונות, באתר Idive
* , TEDxConejo, 2011
* , Highlight Israel

## הערות שוליים

קטגוריה:לוחמי סיירת שקד
קטגוריה:צלמי טבע ישראלים
קטגוריה:צלמי טבע אמריקאים
קטגוריה:מהגרים מישראל לארצות הברית
קטגוריה:אמריקאים שנולדו ב-1950
קטגוריה:ישראלים שנולדו ב-1950
ניתוח להחלפת מסתם

ממוזער
**נִתּוּחַ לְהַחְלָפַת מַסְתֵּם** הוא ניתוח שבו מוחלף אחד ממסתמי הלב במסתם מלאכותי או במסתם ביולוגי (שתל מאדם או מחיה). הניתוח מבוצע על פי רוב במצבים של היצרות או אי-ספיקה מדרגה חמורה של אחד ממסתמי הלב. ישנם ארבעה סוגי ניתוחים, לפי סוג המסתם המוחלף: ניתוח להחלפת מסתם אבי העורקים, ניתוח להחלפת המסתם הצניפי, ניתוח להחלפת המסתם התלת-פסיגי וניתוח להחלפת מסתם עורק הריאה. כ-100,000 ניתוחים להחלפת מסתם מבוצעים מדי שנה בארצות הברית.

התמותה לאחר ניתוח להחלפת מסתם תלויה במשתנים רבים, לרבות סוג המסתם המוחלף, ביצוע ניתוח מעקפים במקביל להחלפת המסתם וגורמים התלויים באדם המנותח. אחוזי התמותה מניתוח להחלפת מסתם אבי העורקים עומדים על 3.2%, בעוד אלה מניתוח להחלפת המסתם הצניפי עומדים על 5.7%.

בעשור השני של המאה ה-21 אישר מנהל המזון והתרופות האמריקאי לשימוש הליך החלפת מסתם בצנתור (TAVI או TAVR) במטופלים שאינם נתיחים או שהסיכון הניתוחי עבורם גבוה. כמו כן נמצא בשימוש הליך להחלפת המסתם הצניפי בצנתור.

## סוגי מסתמים חלופיים
סוג המסתם החלופי משפיע על אופן הטיפול אחרי הניתוח וזמן החיים של המסתם. מסתם ביולוגי, שמקורו בדרך כלל בפרה או חזיר (אין בכך בעיה הלכתית), אינו דורש נטילת נוגדי קרישה ולפיכך מומלץ למי שעשויים להתקשות בלקיחה קבועה של כדורים. מנגד, משך החיים של המסתם הביולוגי הוא 10–15 שנים, ולפיכך הוא מומלץ יותר למנותחים מבוגרים. משך החיים של המסתם המכני, בהיותו מלאכותי ובמקרים רבים עשוי טיטניום, הוא שנים רבות, אך הוא דורש שימוש קבוע בנוגדי קרישה. השימוש במסתם מלאכותי נפוץ אצל מנותחים צעירים יחסית. טכניקת הניתוח של מסתמים מלאכותיים מתעדכנת לפרקים וב-2007 כבר התחיל באירופה שימוש במסתמים ללא תפרים (SU-AVR). ב-2015 נמצאים בשימוש 3 סוגי מסתמים ללא תפרים או מסתמים בהחלפה מהירה ויעילותם נבחנת במחקרים שונים.

## קישורים חיצוניים

## הערות שוליים

קטגוריה:כירורגיית לב-חזה: פעולות
נחום (פירושונים)

קטגוריה:שמות משפחה עבריים
קטגוריה:שמות פרטיים עבריים לגברים
אורה קרופיק

**אורה קרופיק** (נולדה ב-31 בדצמבר 1959) היא סופרת ישראלית לילדים ונוער.

## ביוגרפיה
אורה קרופיק נולדה בשנת 1959 בתל אביב. גדלה בהרצליה. בעלת תואר ראשון ושני בחינוך. עוסקת בתחום החינוך והוראת הספרות בכיתות היסוד. למדה בסדנה לכתיבת סיפורים לילדים בהנחיית נורית זרחי בבית אריאלה. נשואה ואם לשלושה. 

## ספריה
***ספור קטן על תקווה גדולה** - בהוצאת דני ספרים בשנת 2000 
***שולה הכוכבים** – בהוצאת קוראים בשנת 2008. איורים – עפרה עמית 
***חברות עם שחר** – רב מכר בהוצאת דני ספרים בשנת 2013  - מקום שלישי במצעד הספרים
***מריה** - בהוצאת דני ספרים בשנת 2013 
***החברים של אדם** - בהוצאת דני ספרים בשנת 2014 
***תראי אותך** - בהוצאת דני ספרים בשנת 2015 
***הפרויקט של מיכל** - בהוצאת דני ספרים בשנת 2016  - נבחר להשתתף במצעד הספרים
***דור לא מושלם** - בהוצאת דני ספרים בשנת 2017 
***[[לא כמו כולם]]** - בהוצאת דני ספרים בשנת 2018  - מקום ראשון במצעד הספרים
***החיים הפשוטים שלי** - בהוצאת דני ספרים בשנת 2019  - מקום חמישי במצעד הספרים
***הסוד של עלמה** - בהוצאת דני ספרים בשנת 2020 
***המסע של יוגב** - בהוצאת דני ספרים בשנת 2021  - נבחר להשתתף במצעד הספרים
***הקול שלה** - בהוצאת דני ספרים בשנת 2022 - נבחר להשתתף במצעד הספרים
***האלבום, המכתב ומה שבא אחריו** - בהוצאת דני ספרים בשנת 2023
***מילה אחת סיפור שלם** - בהוצאת דני ספרים בשנת 2024
***האביב של נופר** - בהוצאת דני ספרים בשנת 2025

## קישורים חיצוניים
* 
* 
* 
* 

קטגוריה:סופרות ישראליות
קטגוריה:סופרים ישראלים
קטגוריה:סופרות ילדים ונוער ישראליות
קטגוריה:סופרי ילדים ונוער ישראלים
קטגוריה:ישראליות שנולדו ב-1959
קטגוריה:ישראלים שנולדו ב-1959
יחיא קאסם

**יחיא קאסם** הוא כתב חדשות דרוזי של הערוץ האמריקאי אל-חורה (בערבית: **الحرّة**; באנגלית: **Alhurra**) המשדר לכל העולם הערבי.

## קורות חיים
יחיא קאסם נולד וגדל בראמה שב, והוא הבן הצעיר מבין שמונת אחיו ואחיותיו למשפחת קאסם - משפחה ידועה בעדה הדרוזית. לאחר שסיים את שירותו בצה"ל עבר להתגורר בירושלים והוא ממשיך להתגורר בה עד היום. לקאסם תואר ראשון ביחסים בינלאומיים, לימודי אסלאם ומזרח תיכון ותואר שני ביחסים בינלאומיים מהאוניברסיטה העברית בירושלים.

## קריירה
בשנת 2000 החל את הקריירה הטלוויזיונית שלו כמגיש בתוכנית לילדים בערוץ הראשון בשנת 2002 החל לעבוד במחלקת החדשות הערבית של רשות השידור ובשנת 2003 החל להגיש את מהדורת החדשות בערבית, שמשודרת כל ערב בערוץ 33. במקביל הגיש תוכניות רדיו רבות בשפה הערבית וקריין את מהדורות החדשות ברדיו קול ישראל בערבית. בשנת 2010 החל לעבוד עבור ערוץ החדשות הגלובלי אל-חורה וכיום משמש ככתב מירושלים. קאסם מסקר אירועים ביטחוניים ופוליטיים ומציג את הזווית הישראלית לעולם הערבי. בין מרואיניו הרבים ניתן למנות את נשיא המדינה לשעבר שמעון פרס ואת שר הביטחון משה יעלון. בשעה שדיווח משדרות במהלך מבצע צוק איתן נחתה רקטה בסמוך לצוות הצילום. דיווח זה שודר מספר פעמים בערוץ אל-חורה ובערוצים רבים נוספים. קאסם מתארח כפרשן בתוכניות אירוח ופוליטיקה רבות, ביניהן: תיק תקשורת, תוכנית הבוקר של אורלי וגיא, העולם הבוקר שמשודר בערוץ 2 ובמהדורת הלילה של הערוץ הראשון. כותב טורי דעה בעיתונים "הארץ", "וואלה" ו"ג'רוסלם פוסט".

## ראו גם
* אל-חורה

## קישורים חיצוניים

* הסיקור הערבי: לא רק ביקורת, גם אמפתיה, באתר נענע 10
* 
* 
* 

## הערות שוליים

קטגוריה:עיתונאים דרוזים ישראלים
קטגוריה:פובליציסטים דרוזים ישראלים
קטגוריה:ראמה (יישוב): אישים
קטגוריה:בוגרי האוניברסיטה העברית בירושלים
קטגוריה:ישראלים שנולדו במאה ה-20